Ματίας Λεσόρ

Ο Ματίας Μισέλ Λεσόρ (, Φορ-ντε-Φρανς, Μαρτινίκα, Γαλλία, 29 Σεπτεμβρίου 1995 - ) είναι Γάλλος επαγγελματίας καλαθοσφαιριστής. Έχει ύψος 2,06 μέτρων και αγωνίζεται στη θέση του σέντερ για τον Παναθηναϊκό στο Πρωτάθλημα Ελλάδας και την Ευρωλίγκα.

 Νεανικά χρόνια 
Γεννήθηκε στο υπερπόντιο γαλλικό διαμέρισμα της Μαρτινίκας και μεγάλωσε στο χωριό Λε Μορν-Βερ μέχρι την ηλικία των 15 ετών. Ο Λεσόρ εντάχθηκε στις τάξεις νέων της Ελάν Σαλόν το 2010 και κέρδισε το γαλλικό εθνικό πρωτάθλημα με την ομάδα παίδων της Σαλόν το 2012 και το 2013 και με την ομάδα ανάπτυξής τους ("Εσπουάρ") το 2013. Με τη Σαλόν κέρδισε το Τρόπαιο Μέλλοντος το 2013.

 Επαγγελματική σταδιοδρομία 
Ο Λεσόρ έλαβε το πρώτο του επαγγελματικό συμβόλαιο από τον σύλλογο τον Ιούνιο του 2014 και έκανε την πρώτη εμφάνισή του στη γαλλική κορυφαία κατηγορία Προ A την περίοδο 2014-15. Πριν γίνει επαγγελματίας, είχε σκεφτεί να εγγραφεί σε ένα πανεπιστήμιο στις Ηνωμένες Πολιτείες και είχε έρθει σε επαφή με το Γκονζάγκα και την Πολιτειακό Πανεπιστήμιο της Βόρειας Καρολίνας. Είχε δράση σε 23 παιχνίδια ως πρωτάρης, με 2,0 πόντους ανά αγώνα, ενώ πήρε 2,0 ριμπάουντ ανά αγώνα. Την περίοδο 2015-16, σημείωσε τα πρώτα του λεπτά σε μία ευρωπαϊκή διασυλλογική διοργάνωση, το FIBA Europe Cup.

Τον Απρίλιο του 2016, δήλωσε για το ντραφτ του ΝΒΑ, αλλά αργότερα αποσύρθηκε. Την 1η Ιουνίου 2016, εντάχθηκε στην JSF Ναντέρ της 1ης Κατηγορίας Γαλλίας με συμβόλαιο τριών ετών. Τον Απρίλιο του 2017, κέρδισε τόσο το Κύπελλο Γαλλίας όσο και το FIBA Europe Cup με τη Ναντέρ.

μικρογραφία|Ο Λεσόρ με την Ουνικάχα Μάλαγα το 2018
Στις 11 Αυγούστου 2017, ο Λεσόρ υπέγραψε τριετές συμβόλαιο με τον σερβικό σύλλογο Ερυθρό Αστέρα.  Έπαιξε εκεί μόνο την περίοδο 2017–18, πριν υπογράψει με την ισπανική Ουνικάχα τον Ιούλιο του 2018.

Ο Λεσόρ πέρασε τη χρονιά 2019-20 στη Γερμανία με την Μπάγερν Μονάχου.

Στις 18 Σεπτεμβρίου 2020, υπέγραψε με την ΑΣ Μονακό της 1ης Κατηγορίας Γαλλίας. Εκεί είχε 11 πόντους, 5.7 ριμπάουντ, 2 ασίστ και 1 κλέψιμο μέσο όρο σε 22 λεπτά συμμετοχής.

Στις 27 Σεπτεμβρίου 2021, υπέγραψε συμβόλαιο διάρκειας 2 μηνών με τη Μακάμπι Τελ Αβίβ της 1ης Κατηγορίας Ισραήλ για να αντικαταστήσει τον τραυματία Άντε Ζίζιτς. Σε πέντε αγώνες, ο Λεσόρ είχε μέσο όρο 7.4 πόντους και 3.4 ριμπάουντ ανά παιχνίδι. Χώρισε τους δρόμους του με την ομάδα στις 26 Νοεμβρίου.

Στις 20 Δεκεμβρίου 2021, ο Λεσόρ υπέγραψε με την KK Παρτιζάν του Σερβικού Πρωταθλήματος και της Αδριατικής Λίγκα. Τη σεζόν 2021-22, στην Αδριατική Λίγκα μέτρησε 10.1 πόντους, 5.9 ριμπάουντ και 1.6 ασίστ ανά ματς. Στο Γιούροκαπ είχε 13.1 πόντους, 6.4 ριμπάουντ και 1 ασίστ σε 10 αναμετρήσεις. Στις 19 Ιουλίου 2022, ανανέωσε το συμβόλαιό του με την ομάδα για ακόμα μία σεζόν. Τη σεζόν 2022-23 στην Ευρωλίγκα υπήρξε βασικός λόγος για την πορεία της Παρτιζάν μέχρι τα playoffs της διοργάνωσης, όπου αποκλείστηκε από την Ρεάλ Μαδρίτης (3-2), έχοντας 12 πόντους, 7.1 ριμπάουντ, 1.4 ασίστ και 19.1 PIR σε 38 αγώνες. Αυτό τον ανέδειξε σε μέλος της πρώτης καλύτερης πεντάδας της Ευρωλίγκα. Τον Απρίλιο του 2023, ανακοινώθηκε ότι αποτελεί μέλος της καλύτερης πεντάδας της Αδριατικής Λίγκας για πρώτη φορά καθώς επίσης και Καλύτερος Αμυντικός της διοργάνωσης. Στις 22 Ιουνίου 2023, κατέκτησε την Αδριατική Λίγκα, αφού η Παρτίζαν νίκησε με 3-2 στη σειρά των τελικών τον Ερυθρό Αστέρα.

Στις 27 Ιουνίου 2023, ανακοινώθηκε από τον Παναθηναϊκό για τα επόμενα δύο χρόνια. Στις 27 Οκτωβρίου 2023 κόντρα στην Μπασκόνια, είχε νταμπλ-νταμπλ με 23 πόντους (8/16 δίποντα, 7/8 ελεύθερες βολές), 14 ριμπάουντ, 1 ασίστ, 2 κοψίματα και 2 λάθη σε 28:26, συγκέντρωσε 31 βαθμούς στο σύστημα αξιολόγησης ενώ σε πόντους και ριμπάουντ έκανε διπλό ρεκόρ καριέρας. Με αυτή την εμφάνιση αναδείχτηκε MVP της 5ης αγωνιστικής στην Ευρωλίγκα. Στις 11 Ιανουαρίου 2024, κέρδισε ξανά το βραβείο του MVP της αγωνιστικής, αφού κόντρα στην Μονακό είχε 23 πόντους (ισοφάριση career high), μοίρασε 5 ασίστ (ρεκόρ καριέρας), πήρε 9 ριμπάουντ και συγκέντρωσε 42 βαθμούς στο σύστημα αξιολόγησης. Στις 29 Φεβρουαρίου 2024 κόντρα στην Ρεάλ Μαδρίτης είχε 26 πόντους (ρεκόρ καριέρας) με 12/18 δίποντα, 2/2 βολές, 7 ριμπάουντ, 4 ασίστ, 2 κλεψίματα και 2 λάθη σε 29:24 και με 33 βαθμούς στο σύστημα αξιολόγησης, αναδείχτηκε MVP της 27ης αγωνιστικής στην Ευρωλίγκα. Στις 13 Μαΐου 2024, ανακοινώθηκε ότι αποτελεί μέλος της καλύτερης ομάδας της Ευρωλίγκα, αφού μέτρησε 13.7 πόντους, 6.2 ριμπάουντ, 1.4 ασίστ και 1 κλέψιμο αγωνιζόμενος κατά μέσο όρο για 29’32” μέσο όρο σε 39 αναμετρήσεις στην κανονική διάρκεια και αποτέλεσε βασικό στέλεχος της πρόκρισης των «πράσινων» στο Final Four μετά από 12 χρόνια. Στις 26 Μαΐου 2024 συνέβαλλε τα μέγιστα (σε 32:13 λεπτά συμμετοχής μέτρησε 17 πόντους, 6 ριμπάουντ, 1 ασίστ και 10 κερδισμένα φάουλ) στην ιστορική νίκη του Παναθηναϊκού επί της Ρεάλ Μαδρίτης με 95-80 στον τελικό της Ευρωλίγκα, που διεξήχθη στο Βερολίνο, οδηγώντας μαζί με τους συμπαίκτες του τον Παναθηναϊκό στην κατάκτηση του έβδομου ευρωπαϊκού τίτλου στην ιστορία της ομάδας. Στις 14 Ιουνίου κατέκτησε για πρώτη φορά το ελληνικό πρωτάθλημα, αφού ο Παναθηναϊκός νίκησε στους τελικούς τον Ολυμπιακό με 3-2, έχοντας ολοκληρώσει ανατροπή από το 0-2. Επίσης, στις 4 Ιουλίου αναδείχτηκε μέλος της Καλύτερης Πεντάδας του Πρωταθλήματος Ελλάδας και στις 8 Ιουλίου κέρδισε το βραβείο του Πιο Θεαματικού Παίκτη στη διοργάνωση.

Στις 19 Δεκεμβρίου 2024 κόντρα στην Μπασκόνια, υπέστη κάταγμα περόνης στο αριστερό του πόδι κατά τη διάρκεια της τρίτης περιόδου με αποτέλεσμα να χειρουργηθεί και να μείνει εκτός δράσης έως και 4 μήνες. Στις 31 Δεκεμβρίου, συμφώνησε με τον σύλλογο για επέκταση της συνεργασίας τους και έτσι ο Γάλλος θα παραμείνει στον Παναθηναϊκό ως το καλοκαίρι του 2028. Στις 16 Φεβρουαρίου 2025, η ομάδα του κατέκτησε το Κύπελλο Ελλάδας, νικώντας στον τελικό τον Ολυμπιακό με 79-75, με τον ίδιο μην αγωνίζεται λόγω του τραυματισμού του. Επέστρεψε στο παρκέ στις 23 Μαΐου 2025, κατά την διάρκεια του πρώτου ημιτελικού του Final Four της Ευρωλίγκα στο Άμπου Ντάμπι, απέναντι στην Φενέρμπαχτσε. Κατά την επιστροφή του στην αγωνιστική δράση έπειτα από 155 ημέρες, σημείωσε 7 πόντους, 1 ασίστ, ένα κλέψιμο και 2 ριμπάουντ σε 14:37 λεπτά συμμετοχής. Ο Παναθηναϊκός ηττήθηκε με 82-76 και έμεινε εκτός τελικού. Στις 21 Φεβρουαρίου 2026, νικώντας στον τελικό του Κυπέλλου Ελλάδας τον Ολυμπιακό με 79-68, κατέκτησε το τρόπαιο για δεύτερη φορά στην καριέρα του.  

 Δικαιώματα ντράφτ ΝΒΑ 
Ο Λεσόρ επιλέχθηκε στο ντραφτ στον δεύτερο γύρο ως η 50ή επιλογή στο ντραφτ του ΝΒΑ του 2017 από τους Φιλαδέλφια 76ερς. Τον Ιούλιο του 2019, τα δικαιώματά του στο ντραφτ ανταλλάχθηκαν στους Λος Άντζελες Κλίπερς ως μέρος ενός εμπορίου τεσσάρων ομάδων. Στις 19 Νοεμβρίου 2020, τα δικαιώματα ντραφτ του ανταλλάχθηκαν στους Μινεσότα Τίμπεργουλβς. Τα δικαιώματα του Λεσόρ ανταλλάχθηκαν ξανά, στους Νιου Γιορκ Νικς, στις 20 Νοεμβρίου. Από τον Φεβρουάριο του 2025, τα δικαιώματα του πέρασαν στους Μιλγουόκι Μπακς. 

 Εθνική Ομάδα 
Ο Λεσόρ έπαιξε στο Nike Global Challenge του 2013, έχοντας κατά μέσο όρο 19.5 πόντους, 7.8 ριμπάουντ και 1.3 τάπες ανά παιχνίδι, ενώ έλαβε τιμητικές διακρίσεις για την ομάδα του Διεθνούς Τουρνουά.

Εκπροσώπησε τη Γαλλία στα Ευρωπαϊκά Πρωταθλήματα Νέων Ανδρών του 2014 και του 2015. Το 2015, είχε 4.1 πόντους και 5.1 ριμπάουντ μέσο όρο στην πορεία προς τους ημιτελικούς.

Ως μέλος της ανδρικής ομάδας της Γαλλίας, κατέκτησε το χάλκινο μετάλλιο στο Παγκόσμιο Κύπελλο ΦΙΜΠΑ 2019  και το ασημένιο μετάλλιο στους Ολυμπιακούς Αγώνες του 2024, στο Παρίσι. 

 Τίτλοι-Διακρίσεις 

 Συλλογικοί 

 Ναντέρ 92

 FIBA Europe Cup: (2017)
 Κύπελλο Γαλλίας: (2017)

 Ερυθρός Αστέρας

 Πρωτάθλημα Σερβίας: (2018)

 Μονακό

 Γιούροκαπ: (2021)

 Παρτίζαν
 Αδριατική Λίγκα: (2023)

 Παναθηναϊκός
 Ευρωλίγκα (2024)
 Πρωτάθλημα Ελλάδος: (2024)
 2x Κύπελλο Ελλάδας: (2025, 2026)

 Εθνική Γαλλίας 

 Παγκόσμιο Κύπελλο ΦΙΜΠΑ: Χάλκινο μετάλλιο (2019)
 Ολυμπιακοί Αγώνες: Ασημένιο μετάλλιο (2024)

 Ατομικοί 

 2x Καλύτερη πεντάδα στην Ευρωλίγκα: (2023, 2024)
 3x MVP της αγωνιστικής στην Ευρωλίγκα: (5η αγωνιστική, 2023/24), (21η αγωνιστική, 2023/24), (27η αγωνιστική, 2023/24)
 Πρώτος στα ριμπάουντ στην Ευρωλίγκα: (2023)
 Καλύτερη πεντάδα στο Γιούροκαπ: (2021)
 Δεύτερη καλύτερη πεντάδα στο Γιούροκαπ: (2019)
 Καλύτερη Πεντάδα στο Πρωτάθλημα Ελλάδας: (2024)
 Πιο θεαματικός παίκτης στο Πρωτάθλημα Ελλάδας: (2024)
 Καλύτερη πεντάδα στην Αδριατική Λίγκα: (2023)
 Καλύτερος Αμυντικός στην Αδριατική Λίγκα: (2023)
 Καλύτερος έκτος παίκτης στο Πρωτάθλημα Γαλλίας: (2016)

 Παραπομπές 


 Εξωτερικοί σύνδεσμοι 
 Ο Ματίας Λεσόρ στο aba-liga.com
 Ο Ματίας Λεσόρ  στο draftexpress.com
 Ο Ματίας Λεσόρ στο eurobasket.com
 Ο Ματίας Λεσόρ στο euroleague.net
 Ο Ματίας Λεσόρ στο lequipe.fr

Κατηγορία:Γάλλοι καλαθοσφαιριστές
Κατηγορία:Σέντερ
Κατηγορία:Γάλλοι μαρτινικανικής καταγωγής
Κατηγορία:Καλαθοσφαιριστές Εθνικής Γαλλίας
Κατηγορία:Καλαθοσφαιριστές Μακάμπι Τελ Αβίβ
Κατηγορία:Καλαθοσφαιριστές Ναντέρ 92
Κατηγορία:Καλαθοσφαιριστές Ερυθρού Αστέρα Βελιγραδίου
Κατηγορία:Καλαθοσφαιριστές Μπάγερν Μονάχου
Κατηγορία:Καλαθοσφαιριστές Ελάν Σαλόν
Κατηγορία:Καλαθοσφαιριστές Μάλαγας
Κατηγορία:Καλαθοσφαιριστές ΑΣ Μονακό
Κατηγορία:Καλαθοσφαιριστές Παρτιζάν Βελιγραδίου
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές Πρωταθλήματος Σερβίας
Κατηγορία:Καλαθοσφαιριστές Αδριατικής Λίγκας
Κατηγορία:Καλαθοσφαιριστές Πρωταθλήματος Ισραήλ
Κατηγορία:Καλαθοσφαιριστές Πρωταθλήματος Ισπανίας
Κατηγορία:Καλαθοσφαιριστές Πρωταθλήματος Γαλλίας
Κατηγορία:Καλαθοσφαιριστές Παγκοσμίου Κυπέλλου 2019
Κατηγορία:Καλαθοσφαιριστές Παγκοσμίου Κυπέλλου 2023
Κατηγορία:Ξένοι καλαθοσφαιριστές στην Ελλάδα
Κατηγορία:Καλαθοσφαιριστές στους Θερινούς Ολυμπιακούς Αγώνες 2024
Κατηγορία:Ολυμπιονίκες της καλαθοσφαίρισης